**ג'יימס וילסון גרימס** (באנגלית: **James Wilson Grimes**;‏ ‏20 באוקטובר 1816 – 7 בפברואר 1872) היה פוליטיקאי אמריקאי מאיווה, איש המפלגה הוויגית ולאחר מכן המפלגה הרפובליקנית, שכיהן כמושל איווה השלישי בשנים 1854–1858, וכסנאטור מטעם מדינתו בשנים 1859–1869.

ראשית חייו
----------

ג'יימס גרימס נולד בעיר דירינג שבניו המפשייר. הוא סיים את לימודיו באקדמיית המפטון ולמד בדארטמות' קולג'. הוא למד משפטים, עבר מערבה והחל לעסוק במקצועו ביישוב בטריטוריית ויסקונסין שלימים הפך להיות לעיר ברלינגטון שבאיווה. הוא גם עסק בחוואות. גרימס שימש כחבר בית הנבחרים של טריטוריית איווה בשנים 1838–1839 ובשנים 1843–1844. ב-1854 הוא נבחר כמושל איווה וכיהן בתפקיד עד 1858. בשנים 1855 ו-1856 הוא היה אחת הדמויות המובילות של המפלגה הרפובליקנית באיווה.

סנאטור
------

ב-1859 נבחר גרימס לסנאט של ארצות הברית כנציג איווה מטעם הרפובליקנים. הוא נבחר לכהונה שנייה ב-1865, ובסך הכול כיהן בסנאט מ-4 במרץ 1859 ועד 6 בדצמבר 1869, כאשר הוא התפטר מסיבות בריאות.

בסנאט כיהן גרימס כיושב ראש ועדת הסנאט למחוז קולומביה בשנים 1861–1865, וכיושב ראש ועדת הצי בשנים 1865–1869. הוא גם שימש כחבר בוועדה המשותפת של הקונגרס שניסחה את התיקון ה-14 לחוקת ארצות הברית.

ב-1861 היה גרימס נציג בוועידת השלום שהתקיימה בוושינגטון הבירה במאמץ למצוא דרכים למנוע את פרוץ מלחמת האזרחים האמריקאית. בדצמבר אותה שנה הוא הגיש לסנאט הצעת חוק שהובילה להנהגתה של מדליית הכבוד, שבתחילה הוענקה רק לאנשי הצי וחיל הנחתים.

במהלך משפט ההדחה של אנדרו ג'ונסון, הפר גרימס את המשמעת המפלגתית, ויחד עם שישה סנאטורים רפובליקנים נוספים, הוא הצביע בעד זיכויו של הנשיא. שבעת הסנאטורים: ויליאם פיט פסנדן, ג'וזף ס. פאולר, גרימס, ג'ון ב. הנדרסון, ליימן טרמבול, פיטר ג. ואן וינקל, ואדמונד רוס, שהיו לשון המאזניים בהצבעה, קראו תיגר על מפלגתם ועל דעת הקהל, והצביעו נגד ההדחה. הם היו מוטרדים מהאופן בהם ההליכים תומרנו כדי לאפשר מצג חד-צדדי של העדויות. לאחר המשפט ניהל בנג'מין בטלר שימוע על הדיווחים הרווחים שסנאטורים רפובליקנים קיבלו שוחד כדי להצביע בעד זיכויו של ג'ונסון. בשימוע של בטלר, ובחקירות שהתקיימו אחריו, עלתה עדות שכמה מהקולות בעד הזיכוי הושגו תמורת הבטחות למשרות פטרונות ותמורת תשלום כספים.

מותו והנצחתו
------------

ג'יימס גרימס נפטר בברלינגטון ב-7 בפברואר 1872, בגיל 55. הוא נטמן בבית הקברות אספן גרוב שבעיר.

על חלקת האדמה שעליה ניצב בעבר ביתו, שוכן כיום בית ספר יסודי הקרוי על שמו. העיירה גרימס שבאיווה נקראת על שמו.

קישורים חיצוניים
----------------

ויקישיתוף מדיה וקבצים בנושא **ג'יימס גרימס** בוויקישיתוף
* ג'יימס גרימס באתר אגודת המושלים הלאומית (באנגלית)
* ג'יימס גרימס באתר המדריך הביוגרפי של הקונגרס של ארצות הברית (באנגלית)
* ג'יימס גרימס במילון הביוגרפי של איווה (באנגלית)
* ג'יימס גרימס באתר The Political Graveyard (באנגלית)
* ג'יימס גרימס, באתר "Find a Grave" (באנגלית)

הערות שוליים
------------

1. ↑  "History and Timeline of the Medal of Honor". Congressional Medal of Honor Society.

| מושלי איווה איווהאיווה |
| --- |
| 

|  |  |
| --- | --- |
| אנסל בריגס • סטיבן המפסטד • ג'יימס גרימס • רלף לאו • סמואל ג'. קירקווד • ויליאם סטון • סמואל מריל • סיירוס קרפנטר • סמואל ג'. קירקווד • ג'ושוע ניובולד • ג'ון גיר • ביורן שרמן • ויליאם לאראבי • הוראס בויס • פרנק ג'קסון • פרנסיס דרייק • לסלי מורטייר שו • אלברט קאמינס • וורן גרסט • בריל קרול • ג'ורג' קלארק • ויליאם הרדינג • נייתן קנדל • ג'ון האמיל • דן טרנר • קלייד הרינג • נלסון קראשל • ג'ורג' וילסון • בורק היקנלופר • רוברט בלו • ויליאם בירדסלי • ליאו אלתון • ליאו הויג • הרשל לאבלס • נורמן ארבי • הרולד יוז • רוברט פולטון • רוברט ריי • טרי ברנסטאד • טום וילסאק • צ'ט קולבר • טרי ברנסטאד • קים ריינולדס |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007279501005171
* GND: 1183284772
* ISNI: 0000 0000 2878 9294
* LCCN: n90606697
* SNAC: w6s46tz3
* US Congress: G000475
* VIAF: 36069408
* WorldCat: lccn-n90606697

 |